Ve chi un articul saltât fûr doi agns indaûr, tal mês di Otubar dal 2011.
A son altris timps e no dome par vie che l’Udin al à tacât malut la stagjon, cul pericul di jessi parât vie de Europa League dopo de partide di Joibe stade a Triest cul Slovan Liberec e cu la sconfite patide a Rome cuintri de Lazio.
O viodarìn chi di cualchi setemane se al sarà alc di plui di Friûl e di furlan a Friuli Doc. E se tes scuelis si sintarà ancjemò l’impat de gjestion de scuele fate di cui che al veve chê di cori dentri te galarie tra il Gran Sasso e Gjinevre e dai tecnics e dai politics che no rispietin lis leçs e la Costituzion. O sperìn che al sedi alc di miôr, ma o vin pôre che soredut a scuele la ande e resti chê dai ultins agns. Sperìn in ben.
LENGHIS. IN EUROPE SI FÂS FIESTE, IN FRIÛL SI DISMENTEE IL VALÔR DI FURLAN, SLOVEN E TODESC
Tutele des minorancis e scuele pierdudis te galarie tra Gran Sasso a Gjinevre
Mancul mâl che al è l’Udin! La scuadre di balon furlane e je prime in classifiche tal campionât e e je ben metude ancje te Europa League. Chescj fats, par lôr cont, a son za alc e ce, ma salacor a deventin ancjemò plui impuartants intal contest gjenerâl.
O savìn che, par doprâ lis peraulis di mister Guidolin, o varessin dut câs di «stâ calmuts» e di pensâ che cumò a mancjaran dome vincjenûf ponts par rivâ a chê «cuote cuarante» che si à di jonzi par restâ in serie A ancje l’an che al ven. Però no podìn fâ di mancul di gjoldisi il moment e il fat che il blanc e il neri udinês, e cun lôr il zâl e il blu furlans – che magari cussì no no si viodin tes divisis di chel che ogni tant nus samee pardabon il nestri Barça o il nestri Athletic Bilbao – a sedin cussì lusints e sflandorôs nus permet di frontâ miôr il grîs che, a pet des cundizions atmosferichis, al è il colôr dominant di chestis zornadis.
O vin iniment, par esempli, il lunc “day after” di Friuli Doc cul dibatiment a tantis vôs, sù par jù compagnis, là che al saltave fûr che al jere stât dut un sbevaçâ e barufâ. Di chest pont di viste, si podarès dî une “no notizie”, stant che di simpri si fevele di cheste kermesse tant che di «Friuli Cjoc». Magari cussì no, no je une novitât che no sin plui bogns, massime cualchidun, di fâ fieste, di stâ insieme, gjoldint dal mangjâ ben e dal bevi bon: lu vin za viodût sei a Friuli Doc sei inaltrò.
Si è dit che e coventarès plui culture: juste, di chê no ‘nd è mai avonde. O crodìn ancje che, in particolâr, al coventi plui Friûl, magari ancje par che al sedi pardabon Doc e un pôc mancul Cjoc. Chest al vâl sei pe forme, cu la publicizazion di dute la manifestazion ancje par furlan, par sloven e par todesc, sei pe sostance, cun events e iniziativis specifichis.
Al va dit che cualchi piçul pas indenant al è stât fat. Par esempli, e jere une postazion mobile di Radio Onde Furlane e i siei gjornaliscj a ziravin ator par stands e taulis a intervistâ la int di ca e di là dai bancuts e te programazion musicâl tra un redivîf Umberto Tozzi e une cover band, a àn cjatât spazi ancje Ulisse e i Ciclopi e i Arbe Garbe. Par sigûr un pas indenant rispiet ae “Notte Bianca”, là che la atrazion plui grande in Place Sant Jacun e jere «la tribute band ufficiale di Lucio Battisti»…
Al è clâr che compagn che pal vin e pal mangjâ ancje pe lenghe e pe culture nol è avonde che a sedin furlans. La lenghe si à di doprâle ben e cu la lenghe si à di fâ alc di bon.
E al è chi che la situazion no je dome grise: e je ancje grivie. In ducj i cjamps, ma soredut te istruzion. L’an scolastic al è partît e par un altri an no si sa cemût che a vignaran metudis in vore lis leçs di tutele, intant che a Migjee e je stade scancelade ancje la prime elementâr, cuintri de leç, de Costituzion e dal bon sens. In ocasion de Zornade europeane des lenghis, però, o vin rivât a capî parcè. Lu à sclarît la ministre Gelmini: lis minorancis linguistichis e la scuele in gjenerâl si son pierdudis te galarie che e va dal Gran Sasso a Gjinevre.
EURO FURLAN
eurofurlan@gmail.com
03/10/2011
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk